यामाहाको सुपरस्पोर्टी मोडल ‘वाईजेडएफ–आर१५’ ले ‘इण्डिया डिजाइन मार्क (आईमार्क) अवार्ड’ जित्न सफल भएको छ । १ सय ५० सीसीको उक्त मोटरसाइकलले आईमार्क अवार्ड जित्न सफल भएको हो । सन् २००८ मा दक्षिण एशियाली देशमा यो मोटरसाइकल पहिलोपटक विक्री शुरू गरिएको हो । सन् २०११ मा यसलाई थप अद्यावधिक गरेर पुनः बजारमा ल्याएको यामाहा मोटर इण्डियाले जानकारी दिएको छ । वाईजेडएफ–आर१५ मोडल ‘वाईजेडएफ–आर’मा आधारित मोडल हो । यसको उच्चस्तरीय ‘स्पोर्टी पर्फमेन्स’ धेरैले मनपराउने गरेका छन् ।
भारतमै पहिलोपटक वितरण गरिएको यो अवार्ड इण्डिया डिजाइन काउन्सिलले प्रदान गर्छ । काउन्सिल भारतको व्यापार तथा उद्योग मन्त्रालयसँग सम्बन्धन प्राप्त संस्था हो । जापान इन्ष्टिच्युट अफ डिजाइन प्रमोशनसँगको सहकार्यमा आईमार्क अवार्ड कार्यक्रम आयोजना गरिएको थियो । जापान इन्ष्टिच्युटले पनि जापानमा ‘गूड डिजाइन अवार्ड (जीमार्क) आयोजना गर्ने गरेको छ । आईमार्कका लागि ७१ ओटा मोडलका विभिन्न ब्राण्डका मोटरसाइकल प्रतिस्पर्धामा थिए । तीमध्ये ३१ ओटाले उक्त अवार्ड जित्न सफल भएका छन् । वाईजेडएफ–आर१५ मोटरसाइकल तीमध्येको एक हो । जापानी कम्पनीका अन्य तीन मोटरसाइकलले पनि यो अवार्ड जित्न सफल भएका छन् ।
यो अवार्ड कार्यक्रम गर्नुको उद्देश्य डिजाइनसम्बन्धी जनचेतना अभिवृद्धि गर्नु रहेको छ । यसले समाज र उद्योगमा प्रडक्टको डिजाइनको महत्व बढाउने काउन्सिलले जानकारी दिएको छ । राम्रो डिजाइनलाई गरिने प्रोत्साहनले प्रडक्टका उपभोक्ता र उत्पादनकर्तालाई पनि अभिप्रेरित गर्ने कम्पनीको दाबी छ ।